એ મુજબ તા.૭-૧૦-૧૯૮૦ની મોડી રાત્રે ૧૨ઃ૦૦ વાગ્યે ગુરુવર્ય પ.પૂ.બાપજીએ ઘનશ્યામભાઈને સી.એ.(ચાર્ટર્ડ એકાઉન્ટન્ટ) ના અભ્યાસની પરીક્ષા અંગે જણાવતાં કહ્યું કે, "તમે આ લોકનું ઓડિટ કરવા નથી આવ્યા તમે તો અનંત જીવોનું ઓડિટ કરી ઠેઠની સહી કરવા માટે આવ્યા છો. માટે તૈયાર થઈ જાવ... જે હેતુ માટે મહારાજ આપણને લાવ્યા છે તે સમય હવે પાકી ચૂક્યો છે. મહારાજ ને બાપા તમને બોલાવી રહ્યા છે. માટે આવી જાવ." અને કમાનમાંથી જેમ તીર છૂટે ને વીંધી નાખે તેમ ગુરુના મુખમાંથી ઉચ્ચારાયેલા શબ્દોએ ઘનશ્યામભાઈને વીંધી નાખ્યા. એ જ ક્ષણે જે કાર્ય માટે ઘનશ્યામભાઈને લાવ્યા હતા તે કાર્યમાં જોડાઈ ગયા. બીજા જ દિવસે ગુરુ થકી પાર્ષદ દીક્ષા ગ્રહણ કરી અને ગુરુ સાથે સિધ્ધાંતોના પ્રવર્તનના ક્રાંતિકારી કાર્યનો યજ્ઞ આરંભાયો. ગુરુના સાંનિધ્યમાં રહી પાર્ષદવર્ય મુક્તરાજ ઘનશ્યામ ભગતે ગુરુનો ખૂબખૂબ રાજીપો પ્રાપ્ત કર્યો. હવે ગુરુ અને શિષ્યની જોડ દ્રારા કારણ સત્સંગના પાયા પાતાળમાં નાખવાનો સમય દૂર નહોતો. વળી આ જ કાર્યમાં સહભાગી થવા ઘનશ્યામ ભગતના પૂર્વાશ્રમના સહાધ્યાયી એવા શ્રી મનસુખભાઈ પણ ગુરુવર્ય પ.પૂ.બાપજીની આજ્ઞા થતાં સી. એસ. નો ઉચ્ચ અભ્યાસ છોડી ગુરુના શરણે આવી ગયા.